**LUSSI LANGNATT**

Natta til Luciadagen (13. desember) var i mange hundre år kjent som årets farligste natt – kalt Lussi langnatt. Navnet Lussi er en fornorskning av Lucia, men har ingenting med henne å gjøre. For Lussi er nemlig en demonlignende kvinne - som fra og med denne natta sniker seg rundt om i hjemmene - for å undersøke om alt går rett for seg. Vi har nemlig kommet så nær julehøytiden at mye arbeid skal være unnagjort, og nåde den som gjør ting som skulle ha vært gjort! Oppdager hun det kan hun komme rasende gjennom pipa – eller hun kan bli så sint at hun ødelegger hele skorsteinen!

Ikke bare Lussi «slippes løs» denne natta, for da kommer alle de skumle skapningene som ifølge tradisjonen er rundt oss i jula. Det aller mest skumle er Åsgårdsreia, som består av dauinger som er for snille til å komme til helvete, og for slemme for å komme til himmelen. De farer rundt i lufta på skummende hester, de bråker og roper, og nåde den som er utendørs når de flyr forbi. For da kan de bli tatt med og sluppet av mange kilometer unna!

Klokka 24:00 den natta skjer det noe spennende – svært spennende. For det er nemlig den eneste gangen i løpet av hele året at dyrene kan snakke sammen! Da snakker de om alt som har skjedd siden sist, og i fjøset blir det et yrende liv. Ekstra stas blir det hvis gårdshunden eller katta stikker innom, for da får de fersk sladder om gårdsfolket!

Fordi natta er så spesiell og magisk, kalles den Lussi langnatt – og det er en veldig lang og skummel natt der det også vrimler av trollpakk, trollkjerringer og trollkatter.

**LUCIEMESSE (LUCIADAGEN)**

Denne dagen skal barna stå opp grytidlig og servere mamma og pappa frokost på sengen. Den eldste skal symbolisere St. Lucia og ha på seg hvite klær, en krans i håret og et tent lys i hånden (det skal de andre barna også ha). Lysene skal jage vekk det onde og skumle som har rast både i og utenfor huset i hele natt. Så skal barna synge Luciasangen.

Sta. Lucia ble født på Sicilia ca. år 286, og omkom under kristendomsforfølgelsene. Svært tidlig begynte man å brenne bål og holde en lysfest for henne, og det er en veldig gammel merkedag. Skikken som beskrevet over oppsto i Tyskland på 1500-tallet, og til Norge på 1700-tallet.

Hentet fra boka «Mari Vassause» av Birger Sivertsen.

På bakgrunn av dette bruker vi ansatte i Regnbuen barnehage å gå rundt i barnehagen og synge «Lussinatti lange» før ungene går i Luciatog om morgenen den 13. desember.

Det vil vi også gjøre i år.